钦定古今图书集成/理学汇编/经籍典/第089卷 > 《前题》〈同前韵〉武少仪
## 钦定古今图书集成/理学汇编/经籍典/第089卷 > 《前题》〈同前韵〉武少仪

“羽族纷纷。彼飞隼兮，独劲捷而莫群。心耿介以腾踊毳斑烂而被文。击每依于素节，翔亦致乎青云。匪全
身以自爱，宁有齿而见焚？贯矢落庭，既重名于孔宣
父；搏鸠陷网，又伏罪于信陵君。今也何时，轻乎所履？
伊广甸不游，乃高墉爰止。信非位乎是蹈，宜贾害而
鬻死。吾尝问术于列御寇，学艺于《熊渠子》。尔或舍诸，
吾斯过矣。”我矢惟良，我弓未藏。度中而发，于何不臧。
矧专精而致用，奚得失之难量哉！于是正色敛容，凝
心定志。睨手引满，目注神萃。惊弦骇括，将辟易以翻
飞；裂臆洞胸，已拔离而迸坠。观彼隼之贻戚，谅吾人
之会意。故君子周而不比，用则择地。无苟进以蹑高
位，无躁求以享厚利。智昧于是，安往而免夫颠踬。然
则怀贪怙力者怨所聚，材小任崇者覆可待。故圣人
明《彖象》以立言，悬日月而不改。或有人兮，修其词，遇
其时。三复射隼之兆，载质射隼之期。幸寸长而罔贵，
冀一闻而在斯。